‘n Gedeelte van hierdie uitgawe van TD Die Joernaal vir Transdissiplinêre Navorsing in Suider-Afrika, word gebruik as ‘n huldigingsbundel vir ‘n kollega wat diep akademiese spore in NWU, veral die Vaaldriehoekkampus, getrap het. Prof. De Klerk het oor ‘n tydperk van sowat 44 jaar baie ervaar en baie mense leer ken. Hy het ook bekendheid verwerf. Al het hy in beskeidenheid en soms bykans onopvallend, sy weg deur die wandelgange en lokale van die universiteit gebaan, was almal bewus van sy liefde vir kennis en meer insig. As akademikus het hy ‘n invloed op die intellektuele vorming van menige student op die voor- en nagraadse vlak gehad.
Hy het ook ‘n geestelik verrykende invloed op kollegas uitgeoefen. Die redaksie van TD het vakgenote in geskiedenis aan ander universiteite in Suid-Afrika gevra om bydraes te lewer. Hulle artikels werp lig op terreine van die Suid-Afrikaanse geskiedenis waarin prof. De Klerk ‘n lewendige belangstelling het. Veral sy interpretatiewe artikels oor die Suid-Afrikaanse geskiedenis, vanuit die perspektief van die historiografie is ‘n aanduiding van die breë spektrum van sy diepte-kennis. Hy het voortdurend op die voorpunt van nuwe tendense in die Suid-Afrikaanse geskiedskrywing gebly. As ewekniebeoordelaar van akademiese artikels en aktiewe medewerker op die redaksie van verskeie tydskrifte, onder meer Historia, die amptelike tydskrif van die Historiese Genootskap van Suid-Afrika, het hy waardevolle insette gelewer.